Mood Ring

Mood Ring on uusiseelantilaisen laulaja-lauluntekijä Lorden kappale vuodelta 2021. Se on kolmas single Lorden albumilta "Solar Power". Kappale ja sen musiikkivideo julkaistiin 17. elokuuta 2021. Lorde sävelsi ja tuotti kappaleen Jack Antonoffin kanssa.
”Mood Ring” nousi Uuden-Seelannin singlelistan sijalle 10. Single on myynyt kultalevyn verran Uudessa-Seelannissa. Kappale oli Britannian singlelistalla sijalla 48.
Tuotanto ja julkaisu.
Lorde sävelsi ja tuotti kappaleen ”Mood Ring” yhdysvaltalaisen muusikon ja tuottajan Jack Antonoffin kanssa. Antonoff soittaa kappaleella useita instrumentteja, muun muassa kitaraa ja bassoa. Laulajat Phoebe Bridgers, Clairo eli Claire Cottrill, Marlon Williams ja James Milne laulavat taustoja. 
Kappaleen sanoitukset kertovat satiirisesti nykyajan hyvinvointikulttuurista. Kappale arvotelee hyvinvointikulttuuria ja pseudo-hengellisyyttä kuten kristalleihin, Tarot-kortteihin ja makrobioottiseen ruokavalioon uskomista. Lorden mukaan sitä inspiroi myös 1960-luvun hippiliike ja yhtäläisyydet sen ja nykyajan välillä. Hän on sanonut, että kappale ei kerro hänestä itsestään, mutta hänellä on joitakin samoja piirteitä kuin kappaleen päähenkilöllä. ”Mood Ring” on popkappale, jossa on vaikutteita 2000-luvun alun popmusiikista.
”Mood Ring” julkaistiin digitaalisesti 17. elokuuta 2021. Se oli kolmas virallinen single Lorden kolmannelta studioalbumilta "Solar Power". Se julkaistiin radiosoittoon 27. elokuuta.
Vastaanotto.
”Mood Ring” menestyi kaupallisesti kohtalaisesti. Se pärjäsi parhaiten Lorden kotimaassa Uudessa-Seelannissa, missä se nousi singlelistan sijalle 10. Se oli ykkösenä kotimaisten singlejen listalla. Single on myynyt Uudessa-Seelannissa kultalevyn verran.
Kappale oli sijalla 29 Australiassa ja Unkarissa. Se oli Britannian singlelistalla sijalla 48. Kappale ei onnistunut nousemaan Yhdysvaltain Billboard Hot 100 -listalle. Se oli kuitenkin sijalla 18 Bubbling Under Hot 100 Singles -listalla, joka listaa menestyneimmät kappaleet Hot 100 -listan ulkopuolelle jääneet kappaleet. Se oli lisäksi sijalla 11 Yhdysvaltain rock- ja alternative-listalla. Kappale nousi sijalle 93 Billboardin maailmanlaajuisella Global 200 -listalla.
”Mood Ring” sai ristiriitaisen vastaanoton kriitikoiden ja fanien keskuudessa. Osa piti kappaleesta, mutta toiset olivat siihen pettyneitä. Monien mielestä kappaleen satiirisuus ei tullut tarpeeksi esille. "Pitchfork" kirjoitti, että kappaleen kriitiikki hyvinvointikulttuuria kohtaan on väsynyttä. "Rolling Stone" piti kappaletta musiikillisesti "Solar Power" -albumin kohokohtana, mutta sanoitusten puolesta epäonnistuneena. Toisaalta esimerkiksi "NME" piti sanoituksia hauskoina. "Beats Per Minute" piti sitä albumin onnistuneimpana kappaleena ja sanoi sen tasapainottavan hyvin teräviä sanoituksia ja aitoa huolta tulevaisuudesta.
Musiikkivideo.
Kappaleelle tehtiin musiikkivideo, joka julkaistiin samaan aikaan digitaalisen singlen kanssa. Videon ohjaajina toimivat Lorde ja Joe Kefali. He olivat tehneet yhdessä Lorden edellisen videon ”Solar Power” ja Kefali oli ohjannut Lorden esikoisalbumin videot ”Royals” ja ”Tennis Court”.
Video esittää uskonnollisen seremonian, jossa poltetaan salviaa ja palvotaan aurinkoa. Lorde esiintyy hengellisenä johtajana vihreässä asussa hiukset vaaleiksi värjättynä. Hänen ympärillään on ryhmä samanlaiseen vihreään asuun pukeutuneita seuraajia.